SKRIFTLIG FORESPØRGSEL E-1916/00

af Guido Podestà (PPE-DE) til Kommissionen

(16. juni 2000)

Om: Krigen i Eritrea og Etiopien

Krisen i Etiopien, som Udvalget for Udvikling og Humanitær Bistand har beskæftiget sig med i de seneste måneder ved at forsøge af lette levnedsmiddelkatastrofen, er for nylig blevet forværret af den eskalerede konflikt mellem Etiopien og Eritrea.

I et forsøg på at mægle i konflikten har De Forende Nationers Sikkerhedsråd vedtaget en resolution, hvor de to lande i lige omfang gøres ansvarlig for krigen, som dermed ikke tager hensyn til forskelle mellem angriber og offer, i dette tilfælde henholdsvis Etiopien og Eritrea.

Kommissionen bedes derfor redegøre for EU's standpunkt og for, hvilke initiativer den har til hensigt at tage:

1. med hensyn til bestræbelserne på at nå frem til en fredelig løsning på den fortsatte konflikt på Afrikas Horn?

2. med hensyn til hvad EU-formandskabets repræsentant med ansvar for konflikten mellem Etiopien og Eritrea har til hensigt at foretage for at udvirke en øjeblikkelig standsning af konflikten?

3. med hensyn til, hvilke praktiske foranstaltninger EU-formandskabets repræsentant har til hensigt sammen med formandskabet for OAU at gennemføre for at hjælpe den civile befolkning, der er ofre for konflikten?

4. Kommissionen bedes også oplyse, om der findes evakueringsplaner for EU-borgere, der er samordnet mellem medlemsstaterne?

Svar afgivet på Kommissionens vegne af Poul Nielson

(18. juli 2000)

Siden kampene mellem Etiopien og Eritrea begyndte i maj 1998, har EU gentagne gange opfordret begge lande til omgående at indstille kamphandlingerne på alle fronter, at undlade yderligere anvendelse af vold og at samarbejde med Organisationen for Afrikansk Enhed (OAU) i dens bestræbelser på at finde frem til en fredelig forhandlingsløsning på konflikten.

Derfor hilste EU det med tilfredshed, at begge parter den 14. juni 2000 accepterede det forslag om indstilling af kamphandlingerne, som var udarbejdet af OAU med assistance fra en udsending fra USA og fra EU-formandskabets særlige udsending, Rino Serri. På Det Europæiske Råd den 19. og 20. juni 2000 blev underskrivelsen af aftalen om indstilling af kamphandlingerne den 18. juni 2000 i Algier hilst velkommen.

Algier-aftalen tager sigte på en fredelig løsning af konflikten med anerkendelse af de grænser, der fandtes, da staterne blev uafhængige, hvilket skal fastslås på grundlag af de relevante kolonitraktater, og aftalen bekræfter, at begge lande accepterer OAU's rammeaftale og dens gennemførelse. De to lande forpligter sig derudover til omgående at indstille fjendtlighederne fra det øjeblik, hvor aftalen underskrives, hvorefter der indsættes en fredsbevarende FN-mission i OAU's regi.

Siden konflikten begyndte i maj 1998, har Kommissionen via ECHO stillet sammenlagt 15,7 mio. til rådighed for humanitære hjælpeprogrammer i begge lande til befolkningsgrupper, der er ramt af konflikten. Aktivitetsområderne er bl.a. vand og kloakering, supplerende bespisning, husly, fødevarer og diverse nonfood-aktiviteter. Aktiviteterne retter sig mod både fordrevne og ofre for deportation. Heri indgår et beløb på 2 mio., som Kommissionen har stillet til rådighed for en hurtig indsats til fordel for de befolkningsgrupper i Eritrea, der er blevet tvunget til at flygte fra de etiopiske invasionsstyrker. Der vil blive stillet yderligere midler til rådighed, når man kender de nøjagtige behov og samarbejdspartnerne. Beløbets størrelse vil afhænge af disse behov.

Kommissionen kan meddele, at der i begge lande er blevet diskuteret og forberedt evakueringsplaner for EU-borgere. Dette er ikke fortroligt, da det er normal praksis, og planerne ikke offentliggøres. Disse evakueringsplaner justeres med jævne mellemrum på baggrund af situationens udvikling. Formandskabet, Kommissionen og medlemsstaterne er ganske klar over, at det er nødvendigt med en tæt koordinering, når det drejer sig om EU-borgernes sikkerhed.